Zazakipediya:Gogı

Gogı na kay zey isoki kay bena (Ìsoki kaya serdê cemediya). Enbol ki xort u resayey na kay kay kenê. Qandê na kay çıweyê sertompızıni, çalê u siyada salına verdê roy lazıma. Ê kı kenê na kay kaykerê meydanê dı kom benê. Wertedê ê meydani dı hendê bıcewê xori, hendê bıcewê yan zi lengeriyê hera çalê aşanenê. Ê kı qandê kaykerdenı kom biyê benê dı tay (dı heti, dı beşi, dı kışti). tay yenê kışta zeri, tay şınê kışta teberi. Verê kaykerdenı tabi xo miyan dı wext beli kenê, ka do çend deqey yan zi çend seati kay bıkerê. 

Wırna heti ê çıwanê xo yê sertompızênan kenê xo dest u cayê xo yê kaykerdenı gênê. Ê kışta teberi bı serdê ê çıwandê xo yê sertompızınana a sala pıhanını erd ra kaş kenê, xij kenê kı, berê dekerê a çalı miyan. Ê kışta zeri zi bı ê çıwandê xo ya tım a sala pıhanını fênê duri kı, a si çalı nêkewo u qalı nêbo. Wexto kı a siyapıhanını dekewo a çalı, qalêda cı bena inan o. Wexto kı xo rê beli kerd bı, o wext bi temam tepey a no fın ê kışta zeri şınê kışta teberi, ê kışta teberi yenê kışta zeri. Yanê taxımê kışta zeri şıno teber, ê kışta teberi yeno zere. Hendê ê wextê bini no fın o taxımo bin kışta teberi dı kay keno. Bı no hesaba na kay ramena. Ewro na kay Ewropeiyan moderize kerda u cı ra kaya isoki veta. 

Ewrope na kay ewro cemedi sero kaykenê. Herunda a çalı dı dıqeley vıraştê, herunda a salı dı bı maden ra salı vıraşta, herunda ê çıwandê sertompızênan dı zi çıweyê serçewtiyê fabriqi vıraştê. 
Ewrope herunda a çalı dı, a salı ramenê qeli miyan. Kê dekerdı qeli miyan o qala xo keno ê hemverdê xo. Hewna na kay (Yanê Isoki) Awrupa dı çınê bi, verê ney dısey-hirêsey serı veror şarê ma na kay kaykerdê. Kaykerdena na kay rê welatê ma dı wext yan zi demseri (Mewsim) lazım nêbi. Zımıstani cemedi sero, vewrı miyan dı, Amnani yan zi demserandê binan dı zi, meydanandê vengan dı, cadê cıwênan dı kay kerdê. Na kay zi mısnena ma kı, wextê xo dı ma çend Awrupiyan ra ravey u verdı bimı. Labırê ewro ê vıjıyayê zirwe, hewna ma yê herunda xo dı amorenê u destandê dışmenan bın dı nalenê.

Nuştoğ: Koyo Berz

Kategoriye:Kay u Wextravêrdene